Højesteret har frikendt Aalborg Tekniske Skole for at have stjålet patentet på en særlig slags svejsekabine. Sejren betyder, at skolen undgår et tab på i alt 10 millioner kroner. Et sjællandsk firma var overbevist om, at smedeboksene var deres opfindelse, men nu har de altså tabt den årelange retssag mod skolen i Aalborg. Det skriver DR Nordjylland. - Firmaet havde afgivet tilbud til Teknisk Skole og senere aflagt spionbesøg, da de ikke fik ordren, siger skolens advokat, Stefan Muurholm. Sjællænderne stævnede Aalborg Tekniske Skole og forlangte halvanden million kroner i erstatning og, at de 132 smedebokse blev pillet ned. Det, sammen med sagsomkostninger, ville have givet skolen et tab på 10 millioner kroner, hvis den ikke havde fået medhold af Højesteret.

Opsummering:
En højesteretsafgørelse sparer Aalborg Tekniske Skole for et tab på 10 mio. kr